text: Грандиозен митинг на "Подемос" в Мадрид, 100 000 души излязоха по улиците - Телевизия Европа
  Грандиозен митинг на "Подемос" в...
  Грандиозен митинг на "Подемос" в Мадрид, 100 000 души излязоха по улиците
  Най-малко 100 000 испанци заляха улиците на Мадрид, които, въодушевени от успеха на гръцката партия СИРИЗА, подкрепиха движението "Подемос", противопоставящо се на мерките за икономии. Демонстрантите скандираха "Да, ние можем" и носеха плакати "Промяна сега", докато се движеха към столичното кметство на главния площад "Пуерта дел Сол". Това е първият подобен марш на Подемос, който поучава все по-голяма подкрепа в годината на избори.
  Много от участниците развяваха гръцкия флаг, както и бяло-червения флаг на СИРИЗА, чиято победа на изборите миналата седмица стимулира "Подемос" и неговите послания срещу управляващите в Испания.
  "Вятърът на промяната започва де се понася из Европа", заяви на испански и гръцки лидерът Пабло Иглесиас, който произнесе реч на марша, чийто надслов бе "Марш за промяна".
  "Маршът за промяна" е една от първите мащабни прояви на партията. Според последните проучвания "Подемос" е водещата политическа сила в Испания. Тя печели подкрепа с послания като "политиците трябва да служат на народа, не на частни интереси". Освен това партията обяви, че ако спечели изборите по-късно тази година, ще поиска отписване на част от дълга на Испания.
  "Подемос" се надява да изпрати послания към традиционните партии в Испания. Премиерът на страната Мариано Рахой пък предупреди испанците да "не играят руска рулетка" подкрепяйки новата партия, която според него "обещава Луната и Слънцето", но не може да ги донесе. Според други политици "Подемос" разчита на популизъм.
  Партията няма и година, като набра сила по време на местните избори в Испания през май 2014 г. От тогава популярността ѝ расте, като заплаши да разбие двупартийната система на Испания. Това пък обедини двете водещи сили срещу "Подемос".
  Както ляво, така и дясно ориентираните медии критикуват лидерите на новата формация, че имат връзки с левите лидери във Венецуела и обвиняват част от ръководството ѝ във финансови злоупотреби. В отговор от "Подемос" обявиха, че ще публикуват данъчните си декларации.